B4-0420, 0484, 0485, 0492, 0496 και 0499/95

Ψήφισμα όσον αφορά τον πυρηνικό σταθμό του Mochovce

Το Ευρωπαϊκό Κοινοβούλιο,

- έχοντας υπόψη το ψήφισμά του της 16ης Φεβρουαρίου 1995 σχετικά με το έργο Mochovce ((Βλ. ΣΠ της ημερομηνίας αυτής, Μέρος ΙΙ, σημείο 10)),

- έχοντας υπόψη τα ψηφίσματά του της 15ης Δεκεμβρίου 1993 σχετικά με την πυρηνική ασφάλεια στα κράτη της Ανατολικής Ευρώπης και της Κοινοπολιτείας Ανεξάρτητων Κρατών ((ΕΕ C 20 της 24.1.1994, σ. 107)), καθώς και σχετικά με την πυρηνική ασφάλεια ((ΕΕ C 20 της 24.1.1994, σ. 110)),

- έχοντας υπόψη την απόφαση του Συμβουλίου 94/179/Ευρατόμ που τροποποιεί την απόφαση 77/270/Ευρατόμ, η οποία εξουσιοδοτεί την Επιτροπή να συνάπτει δάνεια της Ευρατόμ προκειμένου να συμβάλει στην απαιτούμενη χρηματοδότηση για τη βελτίωση του βαθμού ασφάλειας και αποδοτικότητας πυρηνικών εργοστασίων σε ορισμένα τρίτα κράτη ((ΕΕ L 84 της 29.3.1994, σ. 41)), καθώς και τη γνωμοδότηση του Κοινοβουλίου στις 20 Ιανουαρίου 1994 επί του ιδίου θέματος ((ΕΕ C 44 της 14.2.1994, σ. 169)),

- έχοντας υπόψη την ακρόαση που διοργάνωσε η Επιτροπή Έρευνας, Τεχνολογικής Ανάπτυξης και Ενέργειας την 1η Μαρτίου 1995, την οποία παρακολούθησαν επίσης μέλη άλλων ενδιαφερόμενων κοινοβουλευτικών επιτροπών (Επιτροπή Περιβάλλοντος, Δημόσιας Υγείας και Προστασίας των Καταναλωτών, Επιτροπή Προϋπολογισμών και Επιτροπή Ελέγχου του Προϋπολογισμού),

- έχοντας υπόψη τις τοποθετήσεις των εκπροσώπων και των ειδικών που ήσαν προσκεκλημένοι στην εν λόγω ακρόαση,

Α. λαμβάνοντας υπόψη ότι η Ευρωπαϊκή Ένωση καλείται να διαδραματίσει πρωτεύοντα ρόλο στη διαδικασία λήψης αποφάσεων σχετικά με τη κατασκευή του πυρηνικού εργοστασίου Mochovce,

Β. λαμβάνοντας υπόψη ότι, σύμφωνα με προηγούμενες τοποθετήσεις του σχετικά με την πυρηνική ασφάλεια, το Κοινοβούλιο αποδίδει μεγάλη σημασία σε μια συνεπή στρατηγική για την εξασφάλιση της μεγαλύτερης δυνατής ασφάλειας για τους πολίτες του[semigr ] δεδομένου ότι έχει, συνεπώς, ζωτική σημασία να μην υπάρχει η παραμικρή αμφιβολία σχετικά με την ασφάλεια ενός πυρηνικού εργοστασίου υπό κατασκευή, ιδιαίτερα εάν ένα τέτοιο έργο συγχρηματοδοτείται από την Ευρωπαϊκή Ένωση,

Γ. λαμβάνοντας υπόψη ότι η χορήγηση πίστωσης από την ΕΤΑΑ και την Ευρωπαϊκή Ένωση για την ολοκλήρωση του πυρηνικού σταθμού του Mochovce θα μπορούσε, ενδεχομένως, να θεωρηθεί ότι αποτελεί προηγούμενο για παρόμοια έργα στην Ανατολική Ευρώπη,

Δ. επισημαίνοντας ότι η απόφαση για την κατασκευή ατομικού εργοστασίου αντί σταθμού παραγωγής ενέργειας από φυσικό αέριο ελήφθη βάσει εξωπραγματικών ενεργειακών σεναρίων,

Ε. επισημαίνοντας ότι δεν έχει διευκρινισθεί το θέμα της πλήρους ευθύνης σε περίπτωση ατυχήματος,

ΣΤ. επισημαίνοντας ιδιαίτερα ότι η αντίληψη περί ασφαλείας που διέπει τη σχεδίαση του αντιδραστήρα Mochovce - δεν προβλέπεται «containment» αλλά χρησιμοποίηση «bubble condensers» - δεν θα πληρούσε τις προϋποθέσεις χορήγησης άδειας σε κανένα κράτος μέλος της Ευρωπαϊκής Ένωσης,

Ζ. λαμβάνοντας υπόψη τη βαθειά ανησυχία μεγάλου μέρους των πληθυσμών της Σλοβακίας και των γειτονικών κρατών, ιδιαίτερα της Αυστρίας, όπου έχουν συγκεντρωθεί 1,2 εκατομμύρια υπογραφές κατά του συγκεκριμένου έργου,

Η. λαμβάνοντας υπόψη ότι, στις 2 Μαρτίου 1995, ο Πρόεδρος της Επιτροπής δήλωσε στο Ευρωπαϊκό Κοινοβούλιο ότι το δάνειο για τη βελτίωση του πυρηνικού σταθμού του Mochovce θα εξαρτηθεί, κατά τον πλέον απόλυτο και επίσημο τρόπο, από το κλείσιμο της μονάδας του Bohunice,

Θ. αναγνωρίζοντας ότι η Ευρωπαϊκή Ένωση καλείται να διαδραματίσει σημαντικό ρόλο στην ενίσχυση της προσπάθειας των κρατών της Κεντρικής και Ανατολικής Ευρώπης για βελτίωση της ασφάλειας και αποδοτικότητας των εν λειτουργία πυρηνικών σταθμών τους[semigr ] εκφράζοντας, στο πλαίσιο, αυτό την ανησυχία του σχετικά με τη βέλτιστη αξιοποίηση των δανείων της Ευρατόμ,

Ι. λαμβάνοντας υπόψη ότι ανέκαθεν επέμενε πως τα μέτρα βραχυπρόθεσμου χαρακτήρα πρέπει να συνοδεύονται από μια συνεπή στρατηγική που να προβλέπει, ιδιαίτερα, την αντικατάσταση και τον παροπλισμό των λιγότερο ασφαλών πυρηνικών εργοστασίων[semigr ] εκφράζοντας, στο πλαίσιο αυτό, την ανησυχία του για τις αλληλοσυγκρουόμενες πληροφορίες σχετικά με την πιθανότητα κλεισίματος του σταθμού παραγωγής ενέργειας Bohunice,

ΙΑ. λαμβάνοντας υπόψη ότι η παραγωγή πυρηνικής ενέργειας πρέπει να εξετάζεται στο πλαίσιο του ανταγωνισμού με άλλες πηγές ηλεκτροπαραγωγής και να λαμβάνονται υπόψη οι πιθανές τάσεις της ζήτησης, ιδιαίτερα υπό το φως των δυνατοτήτων και των προσπαθειών για ορθολογική χρησιμοποίηση της ενέργειας,

1. θεωρεί ότι κάθε κράτος, εντός ή εκτός της Ευρωπαϊκής Ένωσης, έχει δικαίωμα να αποφασίζει υπέρ ή κατά της πυρηνικής επιλογής, στο βαθμό που τηρεί αυστηρά τους κανόνες ασφαλείας και έχει υπογράψει τη Συνθήκη μη Διάδοσης[semigr ]

2. θεωρεί ότι οικονομικές ενισχύσεις εκ μέρους της ΕΤΑΑ και της Ευρωπαϊκής Ένωσης πρέπει να χορηγούνται μόνο υπό τους εξής όρους:

- επαλήθευση, εκ μέρους της Ευρατόμ, της αυστηρής εφαρμογής των προδιαγραφών ασφαλείας της Ευρωπαϊκής Ένωσης[semigr ]

- κατάρτιση συμβατικώς δεσμευτικού χρονοδιαγράμματος που να εξασφαλίζει το κλείσιμο των τμημάτων 1 και 2 του πυρηνικού εργοστασίου Bohunice και εκτίμηση της κατάστασης των άλλων τμημάτων του σταθμού αυτού από άποψη ασφάλειας[semigr ]

- διεξαγωγή δημόσιας ακρόασης στην Αυστρία, σύμφωνα με τους κανόνες που θεσπίζει η Σύμβαση του ESPOO[semigr ]

- διευκρίνιση του θέματος των μακροπρόθεσμων ρυθμίσεων που προβλέπονται για τη διάθεση των πυρηνικών αποβλήτων[semigr ]

3. πιστεύει, πάντως, μετά την ακρόαση των ειδικών της 1ης Μαρτίου 1995, ότι παραμένουν σοβαρές αμφιβολίες σχετικά με την μελλοντική ασφάλεια του πυρηνικού εργοστασίου Mochovce[semigr ] ειδικότερα, δεν είναι πεπεισμένο ότι είναι δυνατή η επίτευξη των απαιτούμενων προδιαγραφών ασφαλείας στα επίπεδα των δυτικών[semigr ]

4. ζητεί να μην ληφθεί απόφαση σχετικά με τη διάθεση πιστώσεων, πριν πραγματοποιηθεί η συγκριτική οικονομική μελέτη ενός ατμοηλεκτρικού σταθμού παραγωγής ενέργειας έναντι της επιλογής του πυρηνικού εργοστασίου του Mochovce - όπως προβλέπεται στην συμφωνία μεταξύ του Πρωθυπουργού Μεσιάρ και του Ομοσπονδιακού Καγκελάριου Βρανίτσκι[semigr ]

5. δεν έχει πεισθεί επίσης ότι η ολοκλήρωση του πυρηνικού εργοστασίου του Mochovce αποτελεί τη βέλτιστη λύση από πλευράς κόστους: επισημαίνει ότι υπάρχουν στοιχεία για την ύπαρξη εναλλακτικών λύσεων εξίσου εφικτών από οικονομική άποψη[semigr ] επισημαίνει ιδιαίτερα, στο πλαίσιο αυτό, την εναλλακτική λύση των στροβιλοκινητήρων με φυσικό αέριο[semigr ]

6. καλεί την Επιτροπή να εξηγήσει με ποιό τρόπο και πότε θα υλοποιηθούν οι επί μέρους συστάσεις της μελέτης επικινδυνότητας[semigr ]

7. ζητεί, ως εκ τούτου, από την ΕΤΑΑ, την ΕΤΕ και την Επιτροπή να μην χορηγήσουν καμία χρηματοδότηση για το σχέδιο αυτό εφόσον εξακολουθούν να υπάρχουν αμφιβολίες σχετικά με την τήρηση των όρων ασφαλείας που ορίζει η παράγραφος 2[semigr ] καλεί την Επιτροπή να προβεί σε δήλωση και την Ευρατόμ να συντάξει έκθεση, εντός των έξι προσεχών μηνών, σχετικά με την τήρηση των συγκεκριμένων προϋποθέσεων, και ζητεί να διαβιβασθεί η εν λόγω έκθεση στο Ευρωπαϊκό Κοινοβούλιο το συντομότερο δυνατό[semigr ]

8. ζητεί από την Επιτροπή να παράσχει στη Σλοβακική Δημοκρατία κάθε δυνατή υποστήριξη για την εφαρμογή εφικτών εναλλακτικών λύσεων για τις ενεργειακές τους ανάγκες, εφόσον η χώρα αυτή το επιθυμεί[semigr ]

9. ζητεί, επιπλέον, από την Επιτροπή, να υποβάλει, το συντομότερο δυνατό, ενεργειακό αναπτυξιακό σχέδιο για την Κεντρική Ευρώπη, όπως έχει ζητήσει το Κοινοβούλιο στην προαναφερθείσα γνωμοδότησή του της 20ής Ιανουαρίου 1994, στόχος του οποίου θα είναι η διαφοροποίηση των πηγών ηλεκτρικής ενέργειας, η αποτελεσματική χρησιμοποίηση της ενέργειας και ο περιορισμός της εξάρτησης από την πυρηνική ενέργεια[semigr ]

10. ζητεί, το σχέδιο αυτό, που θα πρέπει να βασίζεται, κατά κύριο λόγο, στις ανανεώσιμες και μη ρυπογόνες μορφές ενέργειας (όπως η υδροηλεκτρική ενέργεια ή το φυσικό αέριο), να εξετασθεί ως θέμα οικονομικής προτεραιότητας[semigr ]

11. αναθέτει στην Επιτροπή Ενέργειας και Έρευνας να χαράξει, παράλληλα, στο πλαίσιο έκθεσης πρωτοβουλίας, τις πολιτικές κατευθύνσεις για την συνεργασία με την Ανατολική Ευρώπη και την ΚΑΚ στον τομέα της ενεργειακής πολιτικής[semigr ]

12. ζητεί από την Επιτροπή να αναλάβει την πρωτοβουλία να συγκαλέσει περιφερειακή διάσκεψη υψηλού επιπέδου με θέμα την ενεργειακή ανάπτυξη και την προστασία του περιβάλλοντος στην Κεντρική Ευρώπη[semigr ]

13. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, την ΕΤΑΑ, την ΕΤΕ, και στην κυβέρνηση της Σλοβακίας.